L-UE dalwaqt ser ikollha fis-seħħ qafas aktar robust biex tirregola u tissorvelja l-banek. Illum l-ambaxxaturi għall-UE approvaw ftehim milħuq bejn il-presidenza Rumena u l-Parlament dwar sett rivedut ta' regoli mmirati lejn it-tnaqqis tar-riskji fis-settur bankarju tal-UE "Il-miżuri għat-tnaqqis tar-riskju maqbula llum ser jiżguraw li s-settur bankarju jkollu biżżejjed kapital biex isellef b'mod sikur lill-konsumaturi u n-negozji. Fl-istess ħin, il-kontribwenti huma protetti minn kwalunkwe diffikultà li l-banek jistgħu jkunu qed jiffaċċjaw ", qal Eugen Teodorovici, Ministru għall-finanzi tar-Rumanija. Il-pakkett maqbul mill-Kunsill u l-Parlament fih żewġ regolamenti u żewġ direttivi, rigward: ir-rekwiżiti ta' kapital tal-banek (emendi għar-regolament 575/2013 u d-direttiva 2013/36/UE); l-irkupru u r-riżoluzzjoni ta' banek f'diffikultà (emendi għad-direttiva 2014/59/UE u r-regolament 806/2014). Id-Deċiżjoni tal-lum tikkonkludi proċess ta' negozjati li beda f'Novembru 2016. Intlaħaq qbil inizjali fir-rigward tal-elementi ewlenin tal-pakkett bankarju u dan ġie kkonfermat mill-Kunsill fl-4 ta' Diċembru 2018. L-ambaxxaturi għall-UE issa approvaw il-ftehim dwar il-miżuri kollha għat-tnaqqis tar-riskju. Il-pakkett dwar it-tnaqqis tar-riskju huwa maħsub biex jimplimenta r-riformi maqbula fil- livell internazzjonali wara l-kriżi finanzjarja tal-2007 u l-2008 sabiex jissaħħaħ is-settur bankarju u jiġu indirizzati l-isfidi pendenti għall-istabbiltà finanzjarja. Ippreżentati f'Novembru 2016, dawn jinkludu elementi maqbula mill- Kumitat ta' Basel dwar is-Superviżjoni Bankarja u mill- Bord għall-Istabilità Finanzjarja Fost il-miżuri prinċipali maqbula għat-tnaqqis tar-riskju fis-sistema bankarja, il-pakkett isaħħaħ il-qafas għar-riżoluzzjoni tal-banek. Dan jirrikjedi li l- istituzzjonijiet globali sistematikament importanti ("G-SIIs") jkollhom aktar kapaċità ta' assorbiment tat-telf u ta' rikapitalizzazzjoni billi jistabbilixxi r-rekwiżiti fir-rigward tal-ammont u l-kwalità tal-fondi proprji u obbligazzjonijiet eliġibbli (MREL) biex jiżgura proċess ta' "rikapitalizzazzjoni interna" effettiv u ordnat. Jipprovdi wkoll salvagwardji proviżorji u azzjonijiet addizzjonali possibbli għall-awtoritajiet tar-riżoluzzjoni. Il-pakkett isaħħaħ ukoll ir- rekwiżiti ta' kapital tal-banek biex jitnaqqsu l-inċentivi għat-teħid ta' riskju eċċessiv, bl-inklużjoni ta' proporzjon vinkolanti ta' ingranaġġ, proporzjon vinkolanti ta' finanzjament stabbli nett u l-istabbiliment ta' regoli sensittivi għar-riskju għan-negozjar f'titoli u derivattivi. Barra minn hekk, il-pakkett bankarju fih miżuri għat-titjib tal-kapaċità ta' self tal-banek u għall-faċilitazzjoni ta' rwol akbar għall-banek fis-swieq finanzjarji , bħal: it-tnaqqis tal-piż amministrattiv għall-banek li jkunu iżgħar u inqas kumplessi, b'rabta partikolari mar-rekwiżiti ta' rappurtar u ta' żvelar; it-titjib tal-kapaċità tal-banek li jsellfu lill-SMEs u li jiffinanzjaw proġetti ta' infrastruttura; Il-pakkett bankarju fih ukoll qafas għall-kooperazzjoni u l-kondiviżjoni tal-informazzjoni bejn id-diversi awtoritajiet involuti fis- superviżjoni u r-riżoluzzjoni tal-gruppi bankarji transkonfinali . Il-miżuri maqbula jippreservaw il-bilanċ li ntlaħaq bil-pożizzjoni tal-Kunsill bejn is-setgħat tas-superviżuri lokali u dawk ospitanti biex jiġu ffaċilitati l-flussi transkonfinali tal-kapital u l-likwidità, filwaqt li jiġi żgurat livell adegwat ta' protezzjoni għad-depożitanti, il-kredituri u l-istabbiltà finanzjarja fl-istati membri kollha. Il-ftehim idaħħal ukoll emendi għat-titjib tal-kooperazzjoni bejn l-awtoritajiet kompetenti dwar kwistjonijiet b'rabta mas- superviżjoni ta' attivitajiet fil-ġlieda kontra l-ħasil tal-flus Il-passi li jmiss It-test issa ser ikun soġġett għal reviżjoni legali lingwistika. Il-Parlament u l-Kunsill imbagħad ser jintalbu jadottaw ir-regolament propost fl-ewwel qari. It-test tal-ftehim politiku fir-rigward tar-regolament (UE) 575/2013 dwar ir-rekwiżiti kapitali It-test tal-ftehim politiku fir-rigward tad-direttiva 2013/36/UE dwar ir-rekwiżiti kapitali It-test tal-ftehim politiku fir-rigward tad-direttiva 2014/59/UE dwar l-irkupru u r-riżoluzzjoni tal-banek It-test tal-ftehim politiku fir-rigward tar-regolament (UE) 806/2014 dwar il-mekkaniżmu uniku ta' riżoluzzjoni